

Na temelju članka 15. stavka 2. Zakona o javnoj nabavi (Narodne novine  broj 120/2016, 114/2022 i 48/2026) i članka 40. stavka 2. Statuta Javne ustanove „Park prirode  Telašćica” (KLASA: 012-03/14-01/01, URBROJ: 2198-1-93-07/01-14-1) ravnateljica Ustanove donosi 


PRAVILNIK O PROVOĐENJU POSTUPAKA JEDNOSTAVNE NABAVE

UVODNE ODREDBE
Članak 1.
Javna ustanova “Park prirode Telašćica” (u daljnjem tekstu: Naručitelj) obveznik je primjene Zakona
o javnoj nabavi (120/2016, 114/2022 i 48/2026) sukladno članku 6. istog.

Članak 2.
Ovim Pravilnikom o provođenju postupaka jednostavne nabave (u daljnjem tekstu: Pravilnik)  uređuju se pravila, uvjeti i način postupanja Naručitelja prilikom nabave roba, usluga i radova, te provedbe projektnih natječaja, koji po svojoj procijenjenoj vrijednosti spadaju u kategoriju jednostavne nabave.
Jednostavna nabava je nabava roba i usluga, te provedba projektnih natječaja čija je procijenjena vrijednost manja od 50.000,00 eura, odnosno radova čija je procijenjena vrijednost manja od 100.000,00 eura (u daljnjem tekstu: jednostavna nabava), za koje po Zakonu o javnoj nabavi (Narodne novine broj 120/2016, 114/2022 i 48/2026, u daljnjem tekstu: Zakon) ne postoji obveza provođenja postupaka javne nabave.
Procijenjena vrijednost jednostavne nabave iz stavka 2. ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
U provedbi postupaka jednostavne nabave Naručitelj je obvezan primjenjivati zakonske i podzakonske akte, druge važeće zakone, upute, odluke i pravilnike a koji se odnose na pojedini predmet nabave. 
Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 3.
Naručitelj je obvezan ovaj Pravilnik, kao i sve njegove kasnije promjene objaviti na internetskim stranicama Naručitelja i učini dostupnim u EOJN RH, sukladno članku 15. stavak 4. Zakona o javnoj nabavi (NN br. 120/2016, 114/2022 i 48/2026).

Članak 4.
Prilikom provođenja postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje proračunskih sredstava.

Članak 5.  
Na sprječavanje, prepoznavanje i uklanjanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83. Zakona.
Osobe koje sudjeluju u pripremi ili provedbi postupka odnosno mogu utjecati na njegov ishod dužne su bez odgađanja prijaviti postojanje mogućeg sukoba interesa i izuzeti se iz daljnjeg postupanja.
Članovi stručnog povjerenstva i druge osobe koje mogu utjecati na odlučivanje potpisuju izjavu o postojanju ili nepostojanju sukoba interesa. Postupanje povezano sa sukobom interesa dokumentira se u predmetu nabave.
Članak 6.
Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni, poštivajući i vodeći se istovremeno načelima iz članka 4. Zakona o javnoj nabavi (NN 120/2016, 114/2022 i 48/2026).
Opis predmeta nabave ne smije pogodovati određenom gospodarskom subjektu, a u opisu istoga navode se sve okolnosti koje su značajne za izvršenje ugovora, a time i izradu ponude, kao što je mjesto izvršenja, rokovi izvršenja, posebni zahtjevi u pogledu načina izvršenja predmeta nabave i slično.
Predmet nabave određuje se na način da predstavlja funkcionalnu, oblikovnu, tehničku ili drugu objektivno odredivu cjelinu.
Naručitelj ne smije dijeliti predmet nabave niti određivati njegovu procijenjenu vrijednost s namjerom izbjegavanja primjene Zakona ili postupka propisanog ovim Pravilnikom.

Članak 7.
U Plan nabave unose se svi predmeti nabave čija je procijenjena vrijednost jednaka ili veća od 5.000,00 eura bez PDV-a.
Ukoliko se tijekom kalendarske godine pojavi potreba za novim predmetom nabave procijenjene vrijednosti jednake ili veće od 5.000,00 eura bez PDV-a, Plan nabave će se ažurirati.
Plan nabave i sve njegove izmjene unose se u EOJN RH.

Članak 8.
Naručitelj je obvezan voditi registar sklopljenih ugovora o nabavi u EOJN RH. Na vođenje registra na odgovarajući način se primjenjuju odredbe Zakona.


PROVOĐENJE POSTUPKA I UGOVARANJE NABAVE
Članak 9.
Jednostavna nabava za predmete nabave procijenjene vrijednosti jednake ili manje od 15.000,00 eura bez PDV-a provodi se u pravilu izravnim ugovaranjem s jednim gospodarskim subjektom, izdavanjem narudžbenice ili sklapanjem ugovora o nabavi na temelju prihvaćene ponude. 
Ovisno o vrijednosti, složenosti ili prirodi predmeta nabave te stanju na tržištu, Naručitelj može zatražiti ponude od više gospodarskih subjekata ili provesti postupak uz odgovarajuću primjenu odredbi članka 10. ovoga Pravilnika. 
Iznimno, za pojedinačne sitne i operativne nabave čiji ukupni iznos po računu ne prelazi 500,00 eura s PDV-om, a koje se plaćaju gotovinom iz blagajne ili poslovnom platnom karticom Naručitelja, narudžbenica se ne mora izdati. Nabava se provodi uz odobrenje ravnatelja/ice ili druge ovlaštene osobe, a dokazuje se urednim i vjerodostojnim računom koji se kontrolira i odobrava sukladno internim financijskim procedurama Naručitelja.
Ponude i druga komunikacija u nabavama iz ovoga članka mogu se dostavljati odnosno provoditi elektroničkim sredstvima komunikacije, osobito elektroničkom poštom.

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA
Članak 10.
Postupci jednostavne nabave za predmete nabave čija je procijenjena vrijednost veća od 15.000,00 eura provode se putem modula jednostavne nabave Elektroničkog oglasnika javne nabave Republike Hrvatske (u daljnjem tekstu: EOJN RH), i to:
a) slanjem poziva na najmanje tri odabrana gospodarska subjekta, za predmete nabave procijenjene vrijednosti veće od 15.000,00 eura i jednake ili manje od 25.000,00 eura (robe i usluge) odnosno 45.000,00 eura (radovi), te
b) javnom objavom, za predmete nabave procijenjene vrijednosti veće od 25.000,00 eura (robe i usluge) odnosno 45.000,00 eura (radovi).
Iznimno od stavka 1. točke a) ovoga članka, poziv na dostavu ponuda može se uputiti manjem broju gospodarskih subjekata, pa i samo jednom gospodarskom subjektu, ako na tržištu ne postoji dovoljan broj gospodarskih subjekata sposobnih za izvršenje predmeta nabave, ako u prethodno provedenom postupku nije dostavljena nijedna ponuda ili nijedna valjana ponuda, pod uvjetom da početni uvjeti nabave nisu bitno izmijenjeni, ako zbog umjetničkih ili tehničkih razloga odnosno zaštite isključivih prava predmet nabave može izvršiti samo određeni gospodarski subjekt, u slučaju iznimne žurnosti uzrokovane događajima koje Naručitelj nije mogao predvidjeti niti na njih utjecati ili zbog drugih objektivno opravdanih razloga povezanih s predmetom nabave, stanjem na tržištu ili uvjetima izvršenja ugovora zbog kojih nije moguće ili svrhovito pozvati najmanje tri gospodarska subjekta. Razlozi za primjenu iznimke moraju se navesti i obrazložiti u odluci o pokretanju postupka te dokumentirati u modulu jednostavne nabave EOJN RH. O primjeni iznimke odlučuje ravnatelj/ica donošenjem odluke o pokretanju postupka.

Članak 11.
Iznimno od članka 10. stavka 1. točke b) Naručitelj nije obvezan provesti postupak jednostavne nabave putem javne objave putem EOJN RH nego isti provodi slanjem poziva na adrese jednog ili više gospodarskih subjekata (ovisno o okolnostima i razini tržišnog natjecanja) u sljedećim slučajevima:
a) ako nije podnesena niti jedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
Razlozi za primjenu ovih iznimki navode se i obrazlažu u objavi u modulu jednostavne nabave EOJN RH.

Članak 12.
Postupak se može pokrenuti ako su sredstva za predmet nabave osigurana ili planirana u financijskom planu odnosno njegovim projekcijama, u skladu s propisima kojima se uređuje financijsko poslovanje Naručitelja.

Članak 13.
Za provedbu postupaka iz članka 10. ovoga Pravilnika ravnatelj/ica Ustanove donosi Odluku o pokretanju postupka, te imenuje stručno povjerenstvo za pripremu i provedbu postupka jednostavne nabave, koje se sastoji od najmanje dvije osobe. Kod javne objave potrebno je da jedna osoba ima važeći certifikat iz javne nabave. Članovi povjerenstva ne moraju biti zaposlenici Naručitelja.
Stručno povjerenstvo priprema poziv i ostalu dokumentaciju, provodi potrebne radnje i komunikaciju u EOJN RH, pregledava i ocjenjuje ponude te sastavlja zapisnik i prijedlog odluke o odabiru ili poništenju postupka.
Odlukom se može odrediti član povjerenstva ili druga stručna osoba zadužena za izradu tehničke specifikacije i troškovnika te osoba zadužena za praćenje izvršenja ugovora. 

Članak 14.
Poziv za dostavu ponude sadrži najmanje:
1. troškovnik, 
2. opis predmeta nabave,
3. rok za dostavu ponude,
4. rok valjanosti ponude,
5. dokumente koje su ponuditelji dužni dostaviti,
6. način izrade i dostave ponude,
7. odredbe o jamstvima, ako su tražena,
8. kriterij za odabir,
9. uputu o pravnom lijeku,
10. ostale potrebne podatke.
Rok za dostavu ponude iznosi najmanje 5 radnih dana od dana slanja poziva odabranim gospodarskim subjektima odnosno od dana javne objave poziva za dostavu ponude. Iznimno, rok može biti kraći ako to opravdava žurnost i ako je, s obzirom na složenost predmeta nabave, objektivno dovoljan za izradu ponude.
Ponude se dostavljaju putem EOJN RH osim dijelova za koje je u pozivu za dostavu ponuda navedeno da se dostavljaju pismenim putem na adresu Naručitelja kao odvojeni dijelovi ponuda. Smatra se da je ponuda zaprimljena u trenutku dostave putem EOJN RH neovisno o trenutku dostave odvojenog dijela ponude.
Odvojeni dijelovi ponude koji ne prispiju na adresu Naručitelja u zadanom roku ne uzimaju se u razmatranje nego se neotvoreni vraćaju ponuditeljima uz dokaz da su bili zaprimljeni nakon isteka roka za dostavu ponuda.  
Ukoliko Naručitelj nakon objave ili slanja poziva za dostavu ponude utvrdi da je potrebno izmijeniti neki od zahtjeva koje je propisao, učinit će dostupnim na isti način kao i poziv za dostavu ponuda obavijest o izmjeni uvjeta nabave, te eventualnom produžetku roka za dostavu ponude. 

Članak 15.
U pozivu za dostavu ponude Naručitelj će odrediti uvjete koje ponuditelji moraju zadovoljiti kako bi ponuda bila važeća, kao što su dostava određenih dokumenata, jamstva, certifikati, izjave i sl. 
Gospodarski subjekti se pri izradi ponude moraju pridržavati uvjeta koje je odredio Naručitelj, ali mogu zatražiti pojašnjenje/dopunu/izmjenu poziva na dostavu ponude, upozoriti Naručitelja na pogrešku ili ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.). U tom slučaju Naručitelj će dati odgovor i/ili izmijeniti poziv na dostavu ponude sukladno članku 14. stavku 5. Pravilnika ili poništiti postupak nabave.
Sva komunikacija između gospodarskih subjekata i Naručitelja odvija se putem EOJN RH.

Članak 16.
Naručitelj u pozivu za dostavu ponude određuje kriterij za odabir ponude.
Kriterij za odabir ponude može biti najniža cijena ili ekonomski najpovoljnija ponuda (ENP). U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.

Otvaranje, pregled i ocjena ponuda
Članak 17.
Pravodobno zaprimljene ponude otvaraju se istekom roka za dostavu ponuda automatski u sustavu EOJN RH, te se generira zapisnik o otvaranju ponuda. Otvaranje ponuda nije javno.
Ponude koje nisu prispjele u roku i na način propisan pozivom za dostavu ponuda ne uzimaju se u razmatranje.
Nakon otvaranja ponuda, povjerenstvo pristupa pregledu i izrađuje zapisnik o pregledu i ocjeni pristiglih ponuda. Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir. Najbolje ocijenjena ponuda odabire se za ugovaranje. 
Tijekom pregleda i ocjene ponuda Naručitelj može od ponuditelja zatražiti pojašnjenje ili upotpunjavanje podataka i dokumenata, prihvat ispravka računske pogreške ili drugo očitovanje potrebno za pravilnu ocjenu ponude.
Pojašnjenje ili upotpunjavanje ne smije rezultirati pregovaranjem, izmjenom ponuđenog predmeta nabave, ponuđenih jediničnih cijena, elemenata koji utječu na kriterij za odabir ili poredak ponuda niti stvaranjem nove ponude.
Ponudbeni list, troškovnik i dokumenti koji se odnose na vrednovanje ponude prema kriterijima ekonomski najpovoljnije ponude ne mogu se naknadno dostaviti ili mijenjati ako bez njih nije moguće utvrditi sadržaj ponude.
Ako ponuditelj u ostavljenom roku ne dostavi traženo pojašnjenje ili upotpunjenje odnosno ne prihvati ispravak računske pogreške, ponuda će se ocijeniti na temelju raspoloživih podataka i odbiti ako nije moguće utvrditi njezinu valjanost.
 Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka. 


Odabir ponude ili poništenje postupka
Članak 18.
Postupak jednostavne nabave završava donošenjem odluke o odabiru ili poništenju, koju donosi ravnatelj/ica Ustanove na temelju Zapisnika o pregledu i ocjeni ponuda.
Za odabir je dovoljna jedna valjana ponuda.
Odluka o odabiru ili poništenju donosi se u roku 30 (trideset) dana od isteka roka za dostavu ponuda, te se ista bez odgađanja javno objavljuje putem EOJN RH. Zajedno s odlukom objavljuje se preslika zapisnika o pregledu i ocjeni ponuda, osim u slučaju poništenja postupka bez provođenja pregleda i ocjene ponuda kada se objavljuje samo odluka o poništenju.
Ugovor o nabavi sklapa se odnosno narudžbenica izdaje nakon isteka roka za podnošenje prigovora, ako prigovor nije podnesen, odnosno nakon donošenja odluke o pravodobno podnesenom prigovoru.
Rok mirovanja ne primjenjuje se ako je u postupku zaprimljena samo jedna ponuda koja je ujedno odabrana ili ako zbog iznimne žurnosti odgoda sklapanja ugovora nije moguća, što se mora obrazložiti u odluci o odabiru.

Članak 19.
Naručitelj će poništiti postupak nabave u slučaju:
1. ako ne dobije niti jednu ponudu,
2. ako su sve pristigle ponude nevažeće,
3. ako je cijena najbolje ocijenjene ponude veća od planiranih sredstava za nabavu, osim ako se Naručitelj obveže osigurati nedostajuća sredstva,
4. ako je proveden postupak jednostavne nabave iz članka 10. stavka 1. točke a) a cijena najpovoljnije ponude prelazi iznos za koji je potrebno provesti postupak javne objave u modulu jednostavne nabave EOJN RH
5. ako cijena najpovoljnije ponude prelazi iznos za koji je potrebno provesti postupak javne nabave,
6. ako tijekom roka za dostavu ponuda ili tijekom postupka pregleda i ocjene ponuda postanu poznate okolnosti koje značajno utječu na postupak nabave odnosno zbog kojih je potrebno provesti drugačiji postupak ili izmijeniti tehničke specifikacije predmeta nabave,
7. ako prestane potreba za predmetnom nabavom.


Ugovorni odnos
Članak 20.
Ugovor o nabavi sklapa se, odnosno narudžbenica izdaje odabranom gospodarskom subjektu u skladu s uvjetima određenima u pozivu za dostavu ponude i odabranom ponudom.
Ugovor o nabavi odnosno narudžbenica izvršava se u skladu s ugovorenim uvjetima, a Naručitelj je obvezan kontrolirati urednost njihova izvršenja.
Tijekom trajanja ugovornog odnosa dopuštene su samo izmjene koje ne mijenjaju cjelokupnu prirodu ugovora niti predstavljaju značajnu izmjenu ugovornog odnosa.
Pri ocjeni dopuštenosti izmjena ugovora, uključujući promjene količina, cijena i rokova te ugovaranje dodatnih radova, robe ili usluga, na odgovarajući se način primjenjuju odredbe članaka 314. do 321. Zakona.
Svaka izmjena mora biti obrazložena i uređena u pisanom obliku dodatkom ugovoru, odnosno izmjenom narudžbenice ili drugim odgovarajućim pisanim dokumentom. Izmjena se ne smije koristiti radi izbjegavanja primjene Zakona ili postupka koji bi prema ovom Pravilniku bio potrebno provesti.
Za praćenje i kontrolu izvršenja ugovora o nabavi odnosno narudžbenice odgovorna je ustrojstvena jedinica koja je inicirala nabavu, odnosno druga osoba ili ustrojstvena jedinica koju odredi ravnatelj/ica. Kontrola osobito obuhvaća količinu i kvalitetu isporučene robe, izvedenih radova ili pruženih usluga, poštovanje ugovorenih rokova i cijena te ispunjenje ostalih ugovornih obveza.


Odredbe o pravnim lijekovima
Članak 21.
U postupcima jednostavne nabave procijenjene vrijednosti veće od 15.000,00 eura ponuditelj koji je sudjelovao u postupku može protiv odluke o odabiru ili poništenju podnijeti prigovor ravnatelju/ici Ustanove putem modula jednostavne nabave EOJN RH u roku od pet radnih dana od dana objave odluke.
Prigovor mora sadržavati podatke o podnositelju, oznaku postupka i odluke koja se osporava, razloge i obrazloženje prigovora, dokaze na kojima se temelji te zahtjev podnositelja.
Ravnatelj/ica odlučuje o prigovoru obrazloženom odlukom te može prigovor odbaciti kao nedopušten ili nepravodoban, odbiti kao neosnovan ili usvojiti i poništiti odluku odnosno postupak u cijelosti ili djelomično.
Odluka o prigovoru je konačna. Protiv odluka donesenih u postupku jednostavne nabave žalba nije dopuštena. 

Prijelazne i završne odredbe
Članak 22.
Na pitanja koja nisu uređena ovim Pravilnikom na odgovarajući se način primjenjuju odredbe Zakona, podzakonskih propisa i drugih primjenjivih internih akata Naručitelja.
Članak 23.
Stupanjem na snagu ovog Pravilnika o provođenju postupaka jednostavne nabave prestaje važiti Pravilnik o provođenju postupka jednostavne nabave, KLASA: 406-01/21-01/05, URBROJ: 2198-1-93-02-08/03-23-1 od 2. listopada 2023. godine.
Svi postupci započeti po odredbama Pravilnika o provođenju postupka jednostavne nabave, KLASA: 406-01/21-01/05, URBROJ: 2198-1-93-02-08/03-23-1 od 2. listopada 2023. godine. prije stupanja na snagu ovog Pravilnika dovršit će se prema odredbama tog Pravilnika.

Članak 24.
Ovaj Pravilnik objavit će se na Oglasnoj ploči i mrežnim stranicama Javne ustanove Park prirode Telašćica, te učiniti dostupnim u EOJN RH a stupa na snagu 1. rujna 2026. godine.

KLASA: 406-01/26-01/05
URBROJ: 2198-1-93-01/03-26-1
U Salima, _________ 2026. godine
RAVNATELJICA

Andrijana Parić

